**Osebna predstavitev članice**

Zlata Luthar se je rodila v Ljubljani. Osnovno šolo in gimnazijo je končala v Murski Soboti. Diplomirala, magistrirala in doktorirala je na Biotehniški fakulteti Univerze v Ljubljani, smer Genetika in žlahtnjenje rastlin. Od leta 1985 je zaposlena na Biotehniški fakulteti Univerze v Ljubljani. Poučuje na študiju agronomije in biotehnologije. Izpopolnjevala se je v laboratorijih na Poljskem, Japonskem, v Italiji, Avstriji in Argentini. Je soavtorica štirih potrjenih sort ajde in patenta Postopek za indukcijo neposredne *in vitro* organogeneze pri čebuli, avtorica dveh ohranjevalnih sort lanu: 'Gorički' in 'Dolenjski' ter ohranjevalne tatarske ajde 'Radohova'. Je vodja rastlinske genske banke na Biotehniški fakulteti Univerze v Ljubljani, ki hrani genske vire slovenskih populacij in sort kmetijskih rastlin.